b'\n_START_ARTICLE_\nEKO Cobra\n_START_PARAGRAPH_\nEKO Cobra (Einsatzkommando Cobra) je avstrijska policijska specialna enota. EKO Cobra ne spada pod organizacijsko strukturo Avstrijske zvezne policije, temve\xc4\x8d je pod direktno pristojnostjo zveznega ministrstva za notranje zadeve Republike Avstrije.\n_START_SECTION_\nZgodovina\n_START_PARAGRAPH_\nZa\xc4\x8detki enote EKO Cobra segajo v \xc4\x8das, ko je bila enota poimenovana GEK (Gendarmerieeinsatzkommando) Bad V\xc3\xb6slau in je bila prvotno formirana s strani lokalne policije zvezne de\xc5\xbeele Spodnje Avstrije. Ustanovljena je bila zaradi potreb po za\xc5\xa1\xc4\x8diti vzhodnoevropskih Judov, kateri so med migriranjem iz Avstrije v Izrael prejemali teroristi\xc4\x8dne gro\xc5\xbenje. Zaradi dobre takti\xc4\x8dne usposobljenosti enote, ki je bila kos izzivom tudi na drugih podro\xc4\x8djih policijskega delovanja, se je enota Gendarmerieeinsatzkommando z leti \xc5\xa1irila in se s\xc4\x8dasoma povzpela po hierarhi\xc4\x8dni lestvici policijske ureditve, ter tako iz regionalne enote pre\xc5\xa1la pod neposredno ureditev Generaldirektion f\xc3\xbcr \xc3\xb6ffentliche Sicherheit, ki je bila vodilna veja javne varnosti ministrstva za notranje zadeve. _NEWLINE_Ime enote, Cobra, je posledica poimenovanja v medijih, ki so navdih za ime dobili po znani Ameri\xc5\xa1ki TV seriji imenovani Mission: Impossible, ki je bila v Avstriji predvajana pod imenom Kobra, \xc3\xbcbernehmen Sie. Ime se je prvi\xc4\x8d pojavilo Junija leta 1973 v avstrijskem \xc4\x8dasopisu Kronen Zeitung. _NEWLINE_Odlo\xc4\x8dilni korak, da se je enota iz za\xc4\x8detne oblike razvila v enoto Cobra, kakr\xc5\xa1no poznamo danes in ki spada neposredno pod vodstvo Ministrstva za notranje zadeve Republike Avstrije, je bil narejen leta 1978. V najve\xc4\x8dji meri kot odgovor na napad na Izraelske atlete na olimpijskih igrah leta 1972 v mestu M\xc3\xbcnchen.  _NEWLINE_Sede\xc5\xbe enote se nahaja v mestu Wiener neustadt, druge izpostave pa so tudi v mestih Gradec, Linz in Innsbruck. _NEWLINE_Zvezno ministrstvo za notranje zadeve je ime enote iz GEK v EKO Cobra spremenilo leta 2002. _NEWLINE_Enota naj bi \xc5\xa1tela pribli\xc5\xbeno 450 pripadnikov.\n_START_SECTION_\nZnane operacije\n_START_PARAGRAPH_\nEKO Cobra je sodelovala v mnogih operacijah, med drugimi tudi pri re\xc5\xa1evanju talcev v zaporu Graz-Karlau leta 1996. \xc4\x8ceprav ni nikoli sodelovala pri re\xc5\xa1evanjih talcev v situacijah, v kakr\xc5\xa1nih so sodelovale tuje specialne enote, kot so na primer HRT, GIGN, GIS, NSG, ERU, GSG-9 in SAS, je enota EKO Cobra \xc5\xa1e vedno edina protiteroristi\xc4\x8dna specialna enota, ki je uspe\xc5\xa1no zaklju\xc4\x8dila akcijo re\xc5\xa1evanja ugrabljenega letala v \xc4\x8dasu, ko je bilo letalo v zraku. 17. oktobra leta 1996 so \xc5\xa1tirje pripadniki Cobre na letalu Aeroflot Tupolev Tu-154, spremljali deportirane zapornike na Lagos. Med letom je mo\xc5\xa1ki nigerijskega porekla v pilotski kabini pri\xc4\x8del groziti z no\xc5\xbeem in zahteval preusmeritev letala v Nem\xc4\x8dijo ali Ju\xc5\xbeno Ameriko. Ekipa Cobre je napadalca obvladala in ga po pristanku predala v roke pristojnim oblastem. _NEWLINE_16. septembra leta 2013 je bilo 135 pripadnikov EKO Cobre skupaj z enotami Avstrijske vojske udele\xc5\xbeeno v iskalni akciji Alois-a Huber-ja, vpletenega v streljanje v mestu Annaberg na Spodnjem Avstrijskem. Omenjeni je takrat s strelnim oro\xc5\xbejem vzel \xc5\xbeivljenje trem policistom in enemu re\xc5\xa1evalcu. _NEWLINE_Leta 2016 je 42 pripadnikov enote pomagalo nem\xc5\xa1kim policistom pri akciji, ki je sledila streljanju v M\xc3\xbcnchen-u. _NEWLINE_Leta 2017 je bilo 20 pripadnikov EKO Cobre neposredno vpletenih v posredovanje pri hudih izgredih v predelu Schanzenviertel v mestu Hamburg med sre\xc4\x8danjem vrha skupine G20. Trije pripadniki so bili v akciji po\xc5\xa1kodovani.\n_START_SECTION_\nRekrutacija in usposabljanje\n_START_PARAGRAPH_\nNa selekcijski izbor specialne enote EKO Cobra se lahko prijavi vsak, ki je zaposlen v avstrijski zvezni policiji. Izbor je sestavljen iz zdravni\xc5\xa1kega pregleda, psiholo\xc5\xa1kega testiranja in zahtevnega preizkusa fizi\xc4\x8dnih sposobnosti. Tisti, ki uspe\xc5\xa1no opravijo vsa testiranja se nato udele\xc5\xbeijo 6 mese\xc4\x8dnega strokovnega usposabljanja, del katerega so sklopi iz natan\xc4\x8dnega streljanja, takti\xc4\x8dnega usposabljanja, razli\xc4\x8dnih \xc5\xa1portov, vo\xc5\xbenje vozil, obvladanja vrvne tehnike, samoobrambe, itd. Poleg vrlin, ki se jih kandidati nau\xc4\x8dijo tekom osnovnega usposabljanja, je kasneje po sprejetju v enoto mo\xc5\xbena tudi specializacija na posameznih podro\xc4\x8djih, kot so na primer padalstvo, potapljanje, ostrostrelstvo in delo z eksplozivnimi sredstvi.\n_START_SECTION_\nOrganiziranost\n_START_PARAGRAPH_\nSede\xc5\xbe enote se nahaja v mestu Wiener Neustadt. Izvaja vse administrativne aktivnosti in skrbi za usposabljanja pripadnikov enote EKO Cobra. Drugi uradi se nahajajo v mestih Dunaj, Gradec, Linz in Insbruck, manj\xc5\xa1i oddelki pa se nahajajo tudi v mestih Celovec, Solnograd in Feldkirch. Vsak urad je sestavljen iz \xc5\xa1tirih ekip, oddelki pa sestojijo iz dveh. Tovrstna struktura omogo\xc4\x8da enotam, da so lahko v manj kot sedemdesetih minutah na katerikoli lokaciji v Avstriji.'